Aletté Winckler: "Vir oulaas op 39 weke"
JY LEES NOU Aletté Winckler: "Vir oulaas op 39 weke"
Nee dames, moet nie opgewonde raak nie, daar is nog geen (nuwe) bondeltjie liefde in hierdie arms nie. Maar ek moet bieg op 39 weke is ek gereed om uit die “ander” tyd terug te kom na die werklikheid…
Maar ek moet eers hierdie werklikheid in die gesig staar dat binne die volgende 7 dae daar ‘n nuwe gesinslid by die Wincklers gaan aansluit wat beteken ons sal moet deurDRUK. Maar vir nou lyk dit my dat hierdie kleinste (groot 4.something something) knapie nog te lekker hier binne sy mamma broei...
Toe ek op RAU koor gesing het, het ons in my finale jaar na Europa getoer om aan ‘n kompetisie in Praag deel te neem. My (toé reeds) baie wyse pa het my die volgende raad gegee: Elke oggend wanneer die hotel waar ons sou tuis gaan hulle buffet uitsit moet ek my trommeldik eet en dan nog ‘n paar ekstra broodjies en kasies in ‘n servet toedraai en bêre vir middagete. (Mens kan sien wie het in die maer jare grootgeword.) Ontbyt was gratis maar met middagetes moes ons (eintlik) self plan maak. As ‘n arme student was dit raad wat ek natuurlik gevolg het. Ek moet immers gehoorsaam wees aan my ouers, en my pa is óók immers ‘n Pastoor en daarom nóg meer rede om te luister na dié man van God!
Almal in die koor het hulle vir my ten tye van die (baie gratis) ontbyt geskaam, maar kom middagete wou almal te lekker saamsmul aan my (ekstra) broodjies en kasies... (Ongelukkig vir hulle was dit nie broodjies en vissies nie anders sou die Here dit dalk vermeerder het!)
Nou wat is die punt wat ek wil maak?
Simeon is sy ma se kind. Terwyl die kossies hier binne gratis en verniet is en hy nie daarvoor hoef te werk nie, gaan hy hierdie situasie letterlik uitbuit en so lank as moontlik binne bly. Hy is ook al van vroeg af gehoorsaam aan sy oupa, wat ‘n baie aantreklike eienskap is.
Maar met pappa wat elke nou en dan in en uit die stad is met ‘n vertoning wens ek ek kon vir klein Simeon Tony Orlando se morse kode leer:
oh twice on the pipe means you ain't gonna show”
Ek sal dit dalk bietjie aanpas:
“Kick three times on my stomach if you’re coming
Mmmm twice in my side, if the answer is no
Oh my baby, kick kick kick means you’ll meet me in the birth canal...(aka hallway)
Twice in my lung means you ain’t gonna show”
Maar terwyl hierdie mamma die tyd het skryf sy maar eerder liedjies vir pappa se nuwe album want ek weet as hierdie mannetjie eers hier is dat ek 24/7/365 besig gaan wees met die manne in my lewe...